[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 3.4.2008

SEK(2008) 408 endelig

Udkast

AFGØRELSE TRUFFET AF DET BLANDEDE EØS-UDVALG

om ændring af protokol 30 til EØS-aftalen om særlige bestemmelser om tilrettelæggelse af samarbejdet på det statistiske område

- Udkast til Fællesskabets fælles stillingtagen - (forelagt af Kommissionen)

BEGRUNDELSE

1. Protokol 30 til EØS-aftalen indeholder særlige bestemmelser om samarbejdet mellem Fællesskabet og EØS-/EFTA-staterne på det statistiske område.

2. Vedlagte udkast til afgørelse truffet af Det Blandede EØS-udvalg har til formål at ændre protokol 30 for at udvide samarbejdet på det statistiske område. Den fastlægger rammerne for samarbejdet og fastsætter betingelserne for EØS-/EFTA-staternes uindskrænkede deltagelse, dog uden stemmeret, i Fællesskabets programmer og foranstaltninger på området med virkning fra den 1.1.2008 ved at indarbejde:

32007 D 1578 : Europa-Parlamentets og Rådets afgørelse nr. 1578/2007/EF af 11. december 2007 om Fællesskabets statistiske program 2008-2012 (EUT L 344 af 28.12.2007, s. 15).

3. Ifølge artikel 1, stk. 3, i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet Fællesskabets holdning til sådanne afgørelser på forslag af Kommissionen.

4. Udkastet til Det Blandede EØS-udvalgs afgørelse forelægges Rådet til godkendelse. Kommissionen håber at kunne forelægge Fællesskabets holdning i Det Blandede EØS-udvalg snarest muligt.

Udkast

AFGØRELSE TRUFFET AF DET BLANDEDE EØS-UDVALG Nr. […]

af [ …]

om ændring af protokol 30 til EØS-aftalen om særlige bestemmelser om tilrettelæggelse af samarbejdet på det statistiske område

DET BLANDEDE EØS-UDVALG HAR —

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Protokol 30 til aftalen blev ændret ved afgørelse truffet af Det Blandede EØS-udvalg nr. ../.. den ...[1].

(2) Det statistiske program 1998-2002 er ikke længere gældende og bør derfor slettes fra aftalen.

(3) Strukturen i protokol 30 bør forenkles.

(4) Den strukturelle forenkling får ingen indflydelse på indholdet af EØS's statistiske samarbejde for 2003-2007, som blev omfattet af protokol 30 ved afgørelse truffet af Det Blandede EØS-udvalg nr. 163/2003[2] og nr. 90/2004[3].

(5) EØS's statistiske program for 2008-2012 skal baseres på Europa-Parlamentets og Rådets afgørelse nr. 1578/2007/EF af 11. december 2007 om Fællesskabets statistiske program 2008-2012[4] og skal omfatte de programdele, der er nødvendige for at beskrive og overvåge alle relevante økonomiske, sociale og miljømæssige aspekter i Det Europæiske Økonomiske Samarbejdsområde.

(6) Protokol 30 til aftalen bør ændres for at gøre det muligt at gennemføre dette udvidede samarbejde fra den 1. januar 2008 —

TRUFFET FØLGENDE AFGØRELSE:

Artikel 1

Protokol 30 til aftalen ændres som angivet i bilaget til nærværende afgørelse.

Artikel 2

Den liste over udvalg, som er godkendt af aftalens kontraherende parter, og som er anført i det godkendte referat vedrørende protokol 30 fra forhandlingerne om en aftale mellem Det Europæiske Økonomiske Fællesskab, Det Europæiske Kul- og Stålfællesskab og deres medlemsstater og EFTA-staterne vedrørende Det Europæiske Økonomiske Samarbejdsområde, berører ikke EFTA-staternes deltagelse i andre EF-udvalg eller -organer i henhold til artikel 1, stk. 2, i protokol 30, som ændret ved denne afgørelse.

Artikel 3

Denne afgørelse træder i kraft dagen efter den seneste meddelelse til Det Blandede EØS-udvalg i henhold til aftalens artikel 103, stk. 1[5].

Den anvendes fra den 1. januar 2008.

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den […].

På vegne af Det Blandede EØS-udvalg

[…] Formand

[…] Sekretærer for Det Blandede EØS-udvalg

BILAG

Afgørelse truffet af Det Blandede EØS-udvalg […]

Teksten til protokol 30 affattes således:

" Artikel 1

Generelle bestemmelser

1. En konference bestående af repræsentanter for de kontraherende parters nationale statistiske kontorer, De Europæiske Fællesskabers Statistiske Kontor (Eurostat) samt EFTA's Statiske Kontor (ESO) fastlægger retningslinjer for det statistiske samarbejde og udarbejder programmer og procedurer herfor, som er nøje koordineret med Fællesskabets programmer og procedurer, og påser, at de gennemføres. Konferencen og Udvalget for Det Statistiske Program (SPC) udfører deres opgaver inden for rammerne af denne protokol på fælles møder under betegnelsen SPC/EØS-konference i henhold til særlige procedurer, der fastlægges af denne konference.

2. Fra begyndelsen af samarbejdet vedrørende de i denne protokol nævnte programmer og aktioner deltager EFTA-staterne uindskrænket uden stemmeret i de EF-udvalg og andre organer, der bistår Kommissionen i forvaltningen og udviklingen af disse programmer og aktioner.

3. De statistiske oplysninger fra EFTA-staterne fremsendes af EFTA-staterne til Eurostat til lagring, bearbejdning og formidling. Med henblik herpå arbejder ESO nært sammen med EFTA-staterne og Eurostat for at sikre, at oplysninger fra EFTA-staterne fremsendes korrekt og formidles til de forskellige brugergrupper via de sædvanlige kanaler som en del af EØS-statistikkerne.

4. EFTA-staterne afholder Eurostats ekstraomkostninger i forbindelse med lagring, bearbejdning og formidling af oplysninger fra disse lande.

5. EFTA-staterne bidrager finansielt til Fællesskabets generalomkostninger, i forbindelse med deres deltagelse i de i denne protokol nævnte programmer og aktioner, bortset fra dem, som vedrører lagring, bearbejdning og formidling af oplysninger, i overensstemmelse med artikel 82, stk. 1, litra b), i aftalen.

6. Behandlingen af statistikker fra EFTA-staterne er omfattet af Rådets forordning (EF) nr. 322/97 af 17. februar 1997 om EF-statistikker (EFT L 52 af 22.2.1997, s. 1).

7 Der udarbejdes en fælles årlig ESO/Eurostatrapport, hvori det vurderes, om de mål, prioriteter og foranstaltninger, der er planlagt i forbindelse med denne protokol, er blevet gennemført, og denne rapport forelægges SPC/EØS-konferencen, der er omhandlet i punkt 1, og Det Blandede EØS-udvalg.

Artikel 2

Statistisk program 2003-2007

1. Fællesskabets statistiske program 2003-2007, jf. Europa-Parlamentets og Rådets beslutning, som er omhandlet i punkt 4, udgør rammerne for EØS's statistiske foranstaltninger, som skal gennemføres i perioden fra den 1. januar 2003 til den 31. december 2007. Alle hovedområder og statistiske temaer i Fællesskabets statistiske program 2003-2007 anses som værende relevante for EØS statistiske samarbejde og er åbne for EFTA-staternes uindskrænkede deltagelse.

2. Fra den 1. januar 2003 udarbejdes der et særskilt statistisk årsprogram for EØS af EFTA's statistiske kontor i samråd med EFTA's ledere af de nationale statistiske institutters arbejdsgruppe. EØS' statistiske årsprogram udarbejdes som et delprogram sideløbende med det årlige arbejdsprogram, der udarbejdes af Kommissionen i overensstemmelse med Europa-Parlamentets og Rådets beslutning omhandlet i stk. 4.

3. Fra den 1. januar 2003 bidrager EFTA-staterne finansielt med et beløb svarende til 75 % af beløbet under budgetpost B5-600A og B5-600B eller efterfølgende artikel (Politik for statistisk information) i Den Europæiske Unions almindelige budget, jf. artikel 82, stk. 1, litra a), i aftalen og dertil knyttede finansforordninger.

4. Denne artikel vedrører følgende fællesskabsretsakter:

- 32002 D 2367 : Europa-Parlamentets og Rådets beslutning nr. 2367/2002/EF af 16. december 2002 om Fællesskabets statistiske program 2003-2007 (EFT L 358 af 31.12.2002, s. 1), ændret ved:

- 32004 D 0787 : Europa-Parlamentets og Rådets beslutning nr. 787/2004/EF af 21. april 2004 (EUT L 138 af 30.4.2004, s. 12).

Artikel 3

Statistisk program 2008-2012

1. Fællesskabets statistiske program 2008-2012, jf. Europa-Parlamentets og Rådets beslutning, som er omhandlet i punkt 4, udgør rammerne for EØS statistiske foranstaltninger, som skal gennemføres i perioden fra den 1. januar 2008 til den 31. december 2012. Alle hovedområder og statistiske temaer i Fællesskabets statistiske program 2008-2012 anses som værende relevante for EØS statistiske samarbejde og er åbne for EFTA-staternes uindskrænkede deltagelse.

2. Fra den 1. januar 2008 udarbejdes et særskilt statisk årsprogram for EØS af EFTA's statistiske kontor og Eurostat i fællesskab. EØS's statistiske årsprogram udarbejdes som et delprogram sideløbende med det årlige arbejdsprogram, der udarbejdes af Kommissionen i overensstemmelse med Europa-Parlamentets og Rådets beslutning omhandlet i stk. 4. EØS statistiske årsprogram godkendes af de kontraherende parter i overensstemmelse med deres egne interne procedurer.

3. Fra den 1. januar 2008 bidrager EFTA-staterne finansielt med et beløb svarende til 75 % af beløbet under budgetpost 29 02 03 og 29 01 04 (Politik for statistisk information) i Den Europæiske Unions almindelige budget, jf. artikel 82, stk. 1, litra a), i aftalen og dertil knyttede finansforordninger.

4. Denne artikel vedrører følgende fællesskabsretsakt:

- 32007 D 1578 : Europa-Parlamentets og Rådets afgørelse nr. 1578/2007/EF af 11. december 2007 om Fællesskabets statistiske program 2008-2012 (EUT L 344 af 28.12.2007, s. 15)."

[1] EUT L …

[2] EUT L 41 af 12.2.2004, s. 64.

[3] EUT L 349 af 25.11.2004, s. 52.

[4] EUT L 344 af 28.12.2007, s. 15.

[5] [Ingen forfatningsmæssige krav angivet.] [Forfatningsmæssige krav angivet.]